Утщыгъупщэнукъым
Аращ дэ иджы къытхуэнэжыр: дызэрилэжьэгъуам и мызакъуэу, ди ныбжьэгъуфIу, егъэлеиныгъэ гуэри хэмылъу жытIэнщи, псоми фIыуэ тлъагъуу щыта Уэрэзей Афлик Пщымахуэ и къуэр зэрытIэщIэкIам теухуауэ.
Хуабжьу хьэлъэщ дыгъуасэ нэжэгужэу, и гушыIэкIэм дэрэжэгъуэ къыдиту къытхэта а цIыху гъуэзэджэр зэрыщымыIэжым деувэлIэну. АрщхьэкIэ, ди жагъуэ зэрыхъунщи, ар Алыхьым апхуэдэу иуха Iуэхущ.
Уэрэзей Афлик и къекIуэкIыкIар телъыджэ дыдэщ. Къулъкъужын Ипщэ адыгэ къуажэжьым къыщалъхуа Афлик щIалэщIэу игъэунэхуащ лэжьыгъэри, абы къуит гу псэхугъуэри. Зи гъащIэ псор мэлыхъуэу езыхьэкIа и адэ Пщымахуэ ар сабийуэ куэдрэ гъэмахуэ хъупIэхэм ишащ. Ди лъахэм и щIыпIэ телъыджэхэм ятхьэкъуа щIалэ цIыкIум и хьэлыр абдеж щызэфIэуващ: Iуэхум пимыкIуэтыныр, и гъусэхэр зэи имыгъэщIэхъуныр. Уэрэзейр мэлыхъуэхэм я Iэпыдзлъэпыдзт, езыми хъушэр игъэхъуну дзыхь къыщыхуащIи куэдрэ къэхъурт. Къуэ куухэм дыхьэурэ псынэпс къыдихырт. Абдеж щилъэгъуа дахагъэмрэ щызыхищIа гупсэхугъуэмрэ усэ тхыным трагъэгушхуауэ къыщIэкIынущ. Иджы дэ фIыуэ дыщыгъуазэщ абы къэбэрдей литературэр зэригъэбеям. УсакIуэм теухуауэ куэд жаIащ, дяпэкIи жаIэнущи, къытедгъэзэжынкъым, дэ нэхъ зытедгъэщIэнур, усэ тхыным хуэдабзэу, уеблэмэ нэхъ хуэIэзэу пIэрэ жыуигъэIэу, илъэс куэдкIэ зыпэрыта газет лэжьыгъэрщ.
Афлик журналист гуащIафIэу икIи акъылыфIэу щытащ жыпIэныр мащIэщ. Ар щхьэх зымыщIэ цIыхут. Горький М. и цIэр зезыхьэ литературэ институтыр Москва къыщиуха иужь, зэдзэкIакIуэу лэжьэн щыщIидза «Ленин гъуэгу» (иджы «Адыгэ псалъэ») газетым и редакцэм сыт хуэдэ IэнатIэ щримыхьэкIами, къыхэжаныкIын хузэфIэкIащ. Махуэ псом къэмыхъейуэ пэрысыфынут тхыгъэхэр зэрыбкIэ зэрытридзэ машинкэ цIыкIум, етIуанэ пщэдджыжьым нэху мыщу редакцэм къакIуэрт имыуха лэжьыгъэр Iэмал зэриIэкIэ нэхъ жьыуэ и кIэм нигъэсыжыну. Хэбгъэзыхьмэ, и ныбжьэгъу-жэрэгъухэм «строкамин» цIэр гушыIэу къыфIащат — зыкIи зэгъэзэхуэжын хуэмейуэ сатыр мин (зы газет напэ псо) итын жыхуиIэр абы и дежкIэ зыми щыщтэкъыми. Ари пIэщIэгъуэкIэ номерым ирагъэувэн хуейуэ. Абы щыгъуэми, зэрынэщхъыфIэт, и гушыIэнри къигъанэртэкъым, зи лэжьыгъэм нэхъ емыхъулIэхэми ядэIэпыкъуфырт. А псоми къыщыдэхуэм усэ итхыну, усакIуэ пажэхэм я тхыгъэхэр зэридзэкIыну зэман къигъуэтырт.
Апхуэдэ цIыху хъарзынэм езым хуэфэщэн унагъуэ дахи иIэжт. Литературэ институтым щыщеджам цIыхугъэ, иужькIэ щхьэгъусэ къыхуэхъуа осетин бзылъхугъэ Луизэ псэухукIэ къыдэгъуэгурыкIуащ, и пщIэмрэ щIыхьымрэ къиIэту. Ар езыри республикэ псом къыщацIыху журналисткэ Iэзэщ. А тIум гъащIэм хъарзынэу хагъэзэгъэфащ я бынитIыр.
Уэрэзей Афлик и псэугъуэ дахэт, и лэжьыгъэм хуэгукъабзэт. КъыздикIар дымыщIэ узым зэщIиубыдами, псэухукIэ хузэфIэкI къигъэнакъым, и цIыхугъэми и хьэлми зыкIи захъуэжакъым.
ЗыхэтщIэну гугъущ апхуэдэ цIыху дахэм зэрынэжэгужэм хуэдэу дяпэкIэ сэлам къызэрыдимыхыжынур, и гушыIэ дахэхэмкIэ къызэрытIумыщIэнур. ТщIэфынур зыщ: и фэеплъ нэхур дигу идгъэлъынырщ. Утщыгъупщэнукъым, Афлик!
«Адыгэ псалъэ» газетым и лэжьакIуэхэр.
